Landsorganisasjonen i Norge

Alle politiske partier

Oslo, 8. november 2016

Sak 80.3

**Uttalelse**

**Norsk Jernbaneforbunds 62. landsmøte 23.-26. oktober 2016**

**Solidaritet med mennesker på flukt**

Norsk Jernbaneforbund er opptatt av skjebnen til de nærmere 60 mill. mennesker som er på flukt på grunn av borgerkrig og konflikter i verden. En del av disse menneskene har kommet og fortsetter å komme til Europa og har krav på vern og opphold i tråd med menneske- rettighetene.

Flyktningestrømmen og den politiske debatten som denne har utløst i Norge og Europa, viser hvor viktig det er å jobbe for å høyne toleranse og aksept for et mangfoldig og inkluderende samfunn og mottak av et større antall flyktninger når kriser oppstår.

Vi har en integreringsminister som har som hovedmål å stenge grensene og vise ut så mange som mulig og en finansminister som oppfordrer kommunene til å si nei til mottak, til tross for at stortingsflertallet har besluttet en annen retning. Flyktninger skal selvsagt hjelpes i nærområdene, men nåværende bistandsnivå er ikke tilstrekkelig.

Forholdet i leirene er svært ofte umenneskelige og krever ressurser og handling fra verdenssamfunnet. De flyktninger som kommer til Norge, må vi ta hånd om på anstendig måte. Svært mange kommer til å bli lenge og må få mulighet til å få arbeid og skolegang for å kunne fungere som fullverdige borgere.

Norsk Jernbaneforbund krever at Regjeringen:  
\* Arbeider internasjonalt for å gi mennesker på flukt trygge og lovlige veier til Europa.  
 \*Jobber aktivt mot all diskriminering, intoleranse, rasisme og fremmedfrykt.  
\* Legger til rette for inkludering av flyktninger og asylsøkere fra første dag.  
\* Kartlegger kompetansen til flyktningene allerede på mottakene, for å hjelpe dem raskere inn i arbeidslivet og at godkjenningsordningene for arbeidspraksis og utdanning fra andre land forbedres.  
\*sørger for at flyktninger og asylsøkere får norskopplæring i hele perioden de er på asylmottak  
\*satser på yrkesrettet norskopplæring som kvalifiserer til formalkompetanse  
\*Jobber for praksisplasser, utviklingsprogrammer og hospiteringsordninger i arbeidslivet  
\*gir papirløse asylsøkere kortere behandlingstid av asylsøknaden.

Med vennlig hilsen

NORSK JERNBANEFORBUND

Jane Sæthre Kjell Næss